เริ่มแล้ววันแรก "ปิดเมือง"ยะลา งดเดินทางเข้า - ออก คุมโควิด-19
วันแรก ของการประกาศล็อกดาวน์ จังหวัดยะลา  ห้ามมิให้บุคคล เข้า-ออกจังหวัดยะลา หลังพบผู้ติดเชื้อโควิด-19 มีจำนวนเพิ่มสูงขึ้นอย่างต่อเนื่อง ในหลายพื้นที่ ซึ่งวันที่ 14 มิถุนายน 2564 มียอดติดเชื้อรวม 547 ราย โดยที่ด่านตรวจขุนไวย์ ซึ่งเป็นเขตรอยต่อระหว่าง จังหวัดยะลา-ปัตตานี  เจ้าหน้าที่ ตชด.ประจำด่านตรวจ  พร้อมด้วยเจ้าหน้าที่ฝ่ายปกครอง นำเต้นท์มาติดตั้งไว้ สำหรับแบ่งช่องทางการตรวจสอบบุคคลที่ขับขี่รถจักรยานยนต์และรถยนต์ ที่จะเข้ามาในพื้นที่ จังหวัดยะลา ขณะเดียวกัน พบว่ามีประชาชนบางคนยังไม่ทราบว่า จังหวัดยะลาได้มีคำสั่งปิดจังหวัดแล้ว และยังคงเดินทางมาขอเข้าจังหวัดยะลา  โดยทางเจ้าหน้าที่ต้องเร่งชี้แจงเพื่อสร้างความเข้าใจ  นอกจากนี้ ก็ยังมีพ่อค้า แม่ค้า รวมไปถึงประชาชนที่มีความจำเป็นต้องเดินทางมาทำงานในจังหวัดยะลา ให้ความร่วมมือ พกพา หนังสือ ที่ทางเจ้าของบริษัท หน่วยงานออกให้ มาให้กับทางเจ้าหน้าที่ด่าน เพื่อขอผ่านเข้าจังหวัดยะลา ด้วย นายชัยสิทธิ์ พานิชพงศ์ ผู้ว่าราชการจังหวัดยะลา ได้ออกคำสั่ง ศบค.ยะลา ที่ 89/2564 งดเดินทางเข้า-ออก จังหวัดยะลา เว้นแต่มีความจำเป็นให้แจ้งต่อหัวหน้าด่านตรวจหรือเจ้าหน้าที่ผู้ปฏิบัติงานประจำด่านตรวจ , ผู้ที่เดินทางเข้ายะลาต้องสแกน QR Code Yala Safe Alert และรายงานตัวต่อเจ้าหน้าที่พนักงานควบคุมโรคในพื้นที่ทันที โดยเริ่มตั้งแต่วันที่ 15 มิถุนายน - 7 กรกฎาคม 2564 รวมถึงออกมาตรการ ร้านจำหน่ายอาหาร เครื่องดื่ม ร้านน้ำชา กาแฟและร้านจำหน่ายสุราหรือเครื่องดื่มแอลกอฮอล์อื่นๆ งดนั่งรับประทานในร้าน เปิดได้ไม่เกิน 22.00 น. ตั้งแต่วันที่ 15 - 30 มิถุนายน 2564 เพื่อควบคุม ระงับ ยับยั้ง การแพร่ระบาดของโรคโควิด-19 อย่างเร่งด่วน   หลังพบสาเหตุของการติดเชื้อเกิดจากการสัมผัสบุคคลที่เดินทางมาจากต่างพื้นที่ การทำกิจกรรมร่วมกันในครอบครัว หมู่บ้าน ชุมชน รวมทั้งยังมีความเสี่ยงในสถานที่จำหน่ายอาหารและเครื่องดื่มที่มีคนเข้าไปใช้บริการร่วมกัน